Henri Kiviaho
Ura > Seuraura

Kiviaho on Saimaan Pallon kasvatti. Hän siirtyi Kalevan Palloon 17-vuotiaana kaksivuotisella SM-liigasopimuksella kaudeksi 2011–2012, jonka Kiviaho pelasi kokonaan seuran A-nuorissa. Hänet palkittiin A-nuorten SM-liigan marraskuun 2011 kuukauden nuorena pelaajana. Kiviaho toimi kauden aikana myös KalPan SM-liigajoukkueen luukkuvahtina kolmen runkosarja- ja yhden playoff-ottelun verran. Toukokuussa 2012 hän teki kaksivuotisen jatkosopimuksen seuran kanssa.
Dallas Stars varasi Kiviahon viidennellä kierroksella 144. pelaajana NHL:n varaustilaisuudessa 2012. Myös kauden 2012–2013 hän aloitti KalPan kolmosmaalivahtina. Kiviaho puki 13 runkosarja- ja viiteen European Trophy-otteluun. Hän myös pelasi yhden ET-ottelun, mutta Kiviaho ei saanut kuitenkaan peliaikaa SM-liigan puolella. Kauteen 2013–2014 hän lähti KalPan kakkosmaalivahtina Pekka Tuokkolalle. Kiviaho pelasi kolme ET-ottelua, mutta SM-liigadebyyttinsä hän teki 15. lokakuuta 2013 vieraissa Tampereen Ilvestä vastaan. Kiviaho torjui KalPan 4–2-tappioon päättyneessä 25 kertaa. Kaikkiaan hän pelasi kauden aikana 13 runkosarjaottelua.
Toukokuussa 2014 Kiviaho teki kolmivuotisen tulokassopimuksen Dallas Starsin kanssa. Hän pelasi kauden 2014–2015 kaikki ottelut ECHL-joukkue Idaho Steelheadsissa, jossa Kiviaho 21 runkosarjaottelua torjuen kymmenen voittoa. Hänet nostettiin kauden aikana neljästi AHL-joukkue Texas Starsin vahvuuteen, mutta Kiviaho ei pelannut siellä kuitenkaan otteluakaan. Heinäkuussa 2015 Dallas Stars lainasi hänet kaudeksi 2015–2016 SM-liigajoukkue Tampereen Ilvekseen. Kiviaho toimi joukkueen pääasiallisena kakkosmaalivahtina Hannu Toivoselle ja hän pelasi 19 runkosarjaottelua. Hän haki myös kymmenen Mestis-ottelun verran pelituntumaa Lempäälän Kisasta. Kaudeksi 2016–2017 Kiviaho palasi Pohjois-Amerikkaan. Hän pelasi loukkaantumisen vuoksi kuitenkin vain yhdessä ECHL-ottelussa Idaho Steelheadsissa.
Kaudeksi 2017–2018 Kiviaho siirtyi 1+1-vuotisella sopimuksella Porin Ässiin. Hän jäi joukkueessa selkeäksi kakkosmaalivahdiksi Andreas Bernardille ja pelasi 15 runkosarjaottelua. Huhtikuussa 2018 Ässät käytti Kiviahon sopimuksessa olleen option ja teki vuoden mittaisen jatkosopimuksen hänen kanssaan. Kaudella 2018–2019 Kiviaho jatkoi Andreas Bernardin aisaparina ja pelasi 22 runkosarjaottelua. Runkosarjassa viimeiseksi jäänyt Ässät kauppasi Bernardin siirtotakarajalla Saksaan, jolloin Kiviahon vastuu kasvoi, mutta häneltä jäi kuitenkin viimeiset kierrokset väliin loukkaantumisen vuoksi. Syyskuussa 2018 Kiviaho pelasi yhden Suomen Cupin ottelun lainalla Suomi-sarjajoukkue Karhu HT:ssä.
Kiviaho siirtyi kaudeksi 2019–2020 vuoden mittaisella sopimuksella Mestis-joukkue Iisalmen Peli-Karhuihin. Hänet valittiin Mestiksen joulukuun kuukauden kentälliseen. Lokakuussa 2019 IPK lainasi Kiviahon yhteistyöseuraansa, KalPan SM-liigajoukkueeseen, kun Samu Perhonen joutui sivuun loukkaantumisen vuoksi. Hän pelasi siellä kaksi ottelua.
Kaudeksi 2020–2021 Kiviaho siirtyi vuoden mittaisella sopimuksella Slovakian Extraligan HC Nové Zámkyyn. Hän pelasi runkosarjan 43 ottelussa 2610 minuuttia, mikä oli eniten koko liigassa. Kaudeksi 2021–2022 Kiviaho siirtyi vuoden mittaisella sopimuksella Tšekin Extraligan Mountfield HK:hon. Hän jakoi torjuntavastuun varsin tasaisesti ensin Štěpán Lukešin ja loppukaudella Filip Novtnýn kanssa. Kiviaho pelasi kauden aikana myös kuusi ottelua lainalla Tšekin toisella sarjatasolla 1. česká hokejová ligan SC Kolínissa. Maaliskuussa 2022 hän teki Mountfieldin kanssa vuoden mittaisen jatkosopimuksen. Kaudella 2022–2023 Kiviaho nousi joukkueen pääasialliseksi ykkösmaalivahdiksi ja hän torjui 34 runkosarjaottelussa seitsemän nollapeliä, joilla Kiviaho voitti koko Extraligan nollapelitilaston. Hänellä oli myös liigan paras päästettyjen maalien keskiarvo (1.85). Tammikuussa 2023 Kiviaho teki Mountfieldin kanssa kanssa vuoden mittaisen jatkosopimuksen. Muutamaa päivää myöhemmin joukkueen maalivahtiosasto täydentyi kuitenkin KalPasta siirtyneellä Matěj Machovskýlla, jolle hän jäi pudotuspeleissä kakkosmaalivahdiksi. Kiviaho eteni Mountfieldin kanssa aina finaaleihin saakka, mutta mestaruuden vei kuitenkin HC Třinec otteluvoitoin 4–2.
Syksyllä 2023 Kiviaho jäi Mountfieldissä pääasialliseksi kakkosmaalivahdiksi Patrik Bartošákille. Hän pelasi siellä viisi ottelua sekä kaksi ottelua lainalla 1. ligan SC Kolínissa, kunnes marraskuussa Kiviaho siirtyi loppukauden 2023–2024 kattavalla sopimuksella kasvattajaseuransa Saimaan Pallon SM-liigajoukkueeseen. Vastaavasti SaiPasta Mountfieldiin siirtyi tšekkimaalivahti Jan Lukáš. Hän oli kauden jälkeen ilman sopimusta, kunnes syyskuussa 2024 Kiviaho siirtyi lyhytaikaisella sopimuksella Ruotsin SHL-liigan Malmö Redhawksiin paikkaamaan loukkaantuneen Marek Langhamerin poissaoloa. Hän pelasi siellä kolme ottelua. Lokakuun lopulla Kiviaho palasi Slovakian Extraligaan ja hän siirtyi loppukauden 2024–2025 kattavalla sopimuksella HC Slovan Bratislavan joukkueeseen.